钦定古今图书集成/明伦汇编/宫闱典/第083卷 > 舞阳长公主 下嫁梁松
## 钦定古今图书集成/明伦汇编/宫闱典/第083卷 > 舞阳长公主 下嫁梁松

按《后汉书后纪》末，“世祖五女皇女义王建武十五年，
封舞阳长公主，适延陵乡侯太仆梁松，松坐诽谤诛。”
〈注〉松，梁统子。其《传》云：“尚光武女舞阴公主。”又《邓训传》：
“舞阴公主子梁扈有罪，训与交通。”此云“舞阳”，误也。
按《梁统传》：统子松，字伯孙，少为郎，尚光武女舞阴长
公主，再迁虎贲中郎将。松博通经书，明习故事，与诸
儒修明堂、辟雍、郊祀、封禅礼仪，常与论议，宠幸莫比。
光武崩，受遗诏辅政。永平元年，迁太仆。松数为私书，
请托郡县。二年发觉免官，遂怀怨望。四年冬，乃县飞
书诽谤，下狱死，国除。子扈后。